*****

ΚΑΝΟΝΙΣΜΟΣ (ΕΟΚ) αριθ. 2026/82 ΤΟΥ ΣΥΜΒΟΥΛΙΟΥ

της 19ης Ιουλίου 1982

περί τροποποιήσεως του κανονισμού (ΕΟΚ) αριθ. 1417/78 περί του καθεστώτος ενισχύσεως στις αποξηραμένες ζωοτροφές

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1117/78 του Συμβουλίου της 22ας Μαΐου 1978 περί κοινής οργανώσεως αγοράς στον τομέα των αποξηραμένων ζωοτροφών (1), όπως τροποποιήθηκε τελευταία από τον κανονισμό (ΕΟΚ) αριθ. 1782/81 (2), και ιδίως το άρθρο 6 παράγραφος 2,

την πρόταση της Επιτροπής,

Εκτιμώντας:

ότι απεδείχθη ότι η μέση τιμή της διεθνούς αγοράς, για τα προϊόντα που αναφέρονται στο άρθρο 1 υπό β πρώτη περίπτωση του κανονισμού (ΕΟΚ) αριθ. 1117/78, μπορεί να υφίσταται διακυμάνσεις κατά τη διάρκεια ενός και μόνο μηνός· ότι συντρέχει λόγος να προβλεφθεί περιοδικός καθορισμός αυτής της τιμής·

ότι το άρθρο 2 του κανονισμού (ΕΟΚ) αριθ. 1417/78 της 19ης Ιουνίου 1978 (3), όπως τροποποιήθηκε τελευταία από τον κανονισμό (ΕΟΚ) αριθ. 1458/80 (4), προβλέπει ότι σε περίπτωση έλλειψης προσφορών και τιμών στη διεθνή αγορά των αφυδατωμένων τεχνικώς και στη θερμότητα ζωοτροφών, η Επιτροπή καθορίζει τη μέση τιμή στη διεθνή αγορά βάσει των προσφορών που έχουν πραγματοποιηθεί στη διεθνή αγορά για τις αποξηραμένες στον ήλιο ζωοτροφές·

ότι η πείρα απέδειξε την έλλειψη προσφορών και τιμών για τις αποξηραμένες στον ήλιο ζωοτροφές στη διεθνή αγορά· ότι πρέπει, κατά συνέπεια, να καταργηθεί αυτό το άρθρο·

ότι το άρθρο 3 του κανονισμού (ΕΟΚ) αριθ. 1417/78 προβλέπει ότι σε περίπτωση έλλειψης προσφορών και τιμών στη διεθνή αγορά για τις αποξηραμένες ζωοτροφές, η Επιτροπή καθορίζει την τιμή της διεθνούς αγοράς με βάση την τελευταία μέση τιμή της διεθνούς αγοράς που έχει καθορισθεί προσαρμοσμένη έτσι ώστε να λαμβάνεται υπόψη η εξέλιξη των τιμών των ιδίων προϊόντων κοινοτικής καταγωγής, καθώς και των τιμών των ανταγωνιστικών προϊόντων στη διεθνή αγορά·

ότι η πείρα έχει δείξει ότι, σε περίπτωση παρατεινόμενης έλλειψης προσφορών και τιμών της διεθνούς αγοράς για τις αποξηραμένες ζωοτροφές, ο καθορισμός της τιμής στη διεθνή αγορά καθίσταται είτε αδύνατος είτε μη αντιπροσωπευτικός· ότι, κατά συνέπεια, πρέπει να τροποποιηθεί το άρθρο 3·

ότι ορισμένα προϊόντα, τα οποία εισάγονται από τρίτες χώρες, ανταγωνίζονται άμεσα τις αποξηραμένες ζωοτροφές που παράγονται στην Κοινότητα· ότι πρέπει, σε περίπτωση έλλειψης προσφορών και τιμών στη διεθνή αγορά για τις αποξηραμένες ζωοτροφές, να καθορισθεί η τιμή της διεθνούς αγοράς γι' αυτά τα προϊόντα βάσει της τιμής των ανταγωνιστικών προϊόντων που εισάγονται από τρίτες χώρες·

ότι το άρθρο 4 του κανονισμού (ΕΟΚ) αριθ. 1417/78 έχει καθορίσει το στάδιο και την ποιότητα των αποξηραμένων ζωοτροφών για τον καθορισμό της τιμής της διεθνούς αγοράς· ότι, λαμβανομένου υπόψη του προσδιορισμού, κατά περίπτωση, της τιμής της διεθνούς αγοράς βάσει των ανταγωνιστικών προϊόντων, πρέπει γι' αυτά τα τελευταία προϊόντα να προβλεφθεί το στάδιο και η ποιότητα για τα οποία θα καθορισθεί η τιμή της διεθνούς αγοράς,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1417/78 τροποποιείται ως ακολούθως:

1. Η παράγραφος 1 του άρθρου 1 τροποποιείται ως εξής:

«1. Η Επιτροπή καθορίζει περιοδικώς τη μέση τιμή της διεθνούς αγοράς των προϊόντων που αναφέρονται στο άρθρο 1 υπό β πρώτη περίπτωση του κανονισμού (ΕΟΚ) αριθ. 1117/78.»

2. Το άρθρο 2 καταργείται.

3. Το άρθρο 3 αντικαθίσταται από το εξής

Άρθρο 3

Στην περίπτωση που δεν είναι δυνατόν να ληφθεί υπόψη καμία προσφορά και καμία τιμή για τα προϊόντα που αναφέρονται στο άρθρο 1 για τον καθορισμό της μέσης τιμής της διεθνούς αγοράς, η Επιτροπή καθορίζει αυτή την τιμή βάσει της τιμής των ανταγωνιστικών προϊόντων που εισάγονται από τρίτες χώρες.»

4. Το άρθρο 4 αντικαθίσταται από το εξής κείμενο:

«Άρθρο 4

1. Όσον αφορά τα προϊόντα που αναφέρονται στο άρθρο 1, η Επιτροπή καθορίζει τη μέση τιμή της διεθνούς αγοράς του προϊόντος που παραδίδεται στο Rotterdam σε σύμπηκτα (pellets) και χύμα, για τον ποιοτικό τύπο για τον οποίο έχει καθορισθεί η τιμή

στόχου. Για τις προσφορές και τις τιμές που δεν ανταποκρίνονται στις προϋποθέσεις αυτές, η Επιτροπή προβαίνει στις αναγκαίες προσαρμογές.

2. Όσον αφορά τα ανταγωνιστικά προϊόντα που αναφέρονται στο άρθρο 3, η Επιτροπή καθορίζει τη μέση τιμή της διεθνούς αγοράς του προϊόντος που παραδίδεται στο Rotterdam σε σύμπηκτα (pellets ) και χύμα, για ποιότητα που πρέπει να προσδιορισθεί. Για τις προσφορές και τις τιμές που δεν ανταποκρίνονται στις προϋποθέσεις αυτές, η Επιτροπή προβαίνει στις αναγκαίες προσαρμογές.»

Άρθρο 2

Ο παρών κανονισμός αρχίζει να ισχύει από την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 19 Ιουλίου 1982.

Για το Συμβούλιο

Ο Πρόεδρος

B. WESTH

(1) ΕΕ αριθ. L 142 της 30. 5. 1978, σ. 1.

(2) ΕΕ αριθ. L 176 της 1. 7. 1981, σ. 9.

(3) ΕΕ αριθ. L 171 της 28. 6. 1978, σ. 1.

(4) ΕΕ αριθ. L 146 της 12. 6. 1980, σ. 1.